Fit-28 ta' Mejju 2015 il-presidenza Latvjana tal-Kunsill u l-Parlament Ewropew laħqu qbil proviżorju dwar fond Ewropew għal investimenti strateġiċi (FEIS) maħsub biex jistimula l-ekonomija. Il-qbil għad irid jiġi kkonfermat mill-Kunsill ladarba t-test sħiħ tar-regolament ikun finalizzat fil-livell tekniku. Ir-regolament imbagħad jiġi ppreżentat lill-Parlament Ewropew għal vot fl-ewwel qari, u lill-Kunsill għall-adozzjoni finali. "L-eżitu pożittiv tal-lum ser jippermettilna niffinalizzaw qbil ġenerali f'Ġunju u se jwitti t-triq biex jinbdew investimenti ġodda dan is-sajf ," qal Jānis Reirs, ministru għall-finanzi tal-Latvja u president tal-Kunsill. Il-qbil intlaħaq waqt laqgħa ta' trilogu fi Brussell. Il-Presidenza u l-Parlament iltaqgħu fi tmien trilogi mit-23 ta' April 2015 'l hawn, wara li qablu dwar il-pożizzjonijiet rispettivi tagħhom tan-negozjar f'Marzu u April. Firxa wiesgħa ta' proġetti Il-FEIS ser jiġi stabbilit fi ħdan il-Bank Ewropew tal-Investiment permezz ta' ftehim bejn il-Kummissjoni u l-BEI. Għal perjodu inizjali ta' tliet snin , il-fond ser jappoġġa proġetti fuq firxa wiesgħa ta' oqsma, inkluż it-trasport, l-enerġija u l-infrastruttura tal-broadband, l-edukazzjoni, is-saħħa, ir-riċerka u l-finanzjament ta' riskju għall-SMEs. Ser ikun maħsub għal proġetti soċjalment u ekonomikament vijabbli mingħajr ebda allokazzjoni settorjali jew reġjonali minn qabel, b'mod partikolari biex jiġu indirizzati l-fallimenti tas-suq. Il-FEIS ser jikkomplementa u jkun addizzjonali għall-programmi tal-UE li għaddejjin bħalissa u l-attivitajiet tradizzjonali tal-BEI. Il-perjodu ta' żmien tal-fond Qabel tmiem il-perjodu ta' investiment inizjali, il-Kummissjoni ser tippreżenta evalwazzjoni indipendenti li ser tivvaluta jekk il-FEIS ikunx laħaq l-objettivi tar-regolament. Abbażi tal-konklużjonijiet ta' dan ir-rapport, il-Kummissjoni ser, kif ikun xieraq, tippreżenta proposta biex tistabbilixxi perjodu ta' investiment ġdid jew tittermina l-FEIS. Finanzjament Il-fond ser ikun ibbażat fuq €16-il biljun f'garanziji mill-baġit tal-UE u €5 biljun mill-BEI . Biex jiġi ffaċilitat il-ħlas ta' sejħiet potenzjali ta' garanzija, ser jiġi stabbilit fond ta' garanzija li gradwalment jilħaq €8 biljuni (jiġifieri 50% tat-total tal-obbligi ta' garanzija tal-UE) sal-2020. Il-finanzjament tal-UE ser jiġi minn ridistribuzzjoni ta' għotjiet mill-faċilità Nikkollegaw l-Ewropa (trasport, enerġija u netwerks diġitali) u l-programm Orizzont 2020 (riċerka u innovazzjoni), kif ukoll marġini mhux użati tal-baġit annwali tal-UE. Madankollu l-presidenza tal-Kunsill u l-Parlament Ewropew qablu li jżidu s-sehem ta' finanzjament li ġej minn marġini mhux użati , meta mqabbel ma' dak propost mill-Kummissjoni, sabiex jitnaqqsu l-kontribuzzjonijiet minn Orizzont 2020 u mill-faċilità Nikkollegaw l-Ewropa Il-ftehim milħuq dwar il-finanzjament huwa kif ġej: Ir-ridistribuzzjoni ser tammonta għal €5 biljuni, li minnhom €2.8 biljuni mill-CEF u €2.2 biljuni minn Orizzont 2020; Il-finanzjament minn marġini mhux użati ser jammonta għal €3 biljuni matul il-perjodu 2016-2020. Is-sors ta' dan il-finanzjament jinkludi €543 miljun u €457 miljun allokati speċifikament mill-marġini globali għal impenji għall-baġits tal-2014 u l-2015 rispettivament. Estensjoni ta' pagamenti sal-2023 biex jiġi sostnut il-fond ta' garanzija tal-FEIS. Barra minn hekk, kien hemm qbil li €500 miljun mill-istrumenti finanzjarji tat-trasport tal-Faċilità Nikkollegaw l-Ewropa (CEF-trasport) ser jiġu ridistribwiti għal għotjiet tas-CEF-trasport. Il-FEIS ser ikollu kapaċità ta' rfigħ tar-riskji aktar b'saħħitha . Billi jassumi parti mir-riskju ta' proġetti ġodda permezz ta' responsabbiltà tal-ewwel telf, il-fond ser jippermetti li investituri privati jipparteċipaw taħt kondizzjonijiet aktar favorevoli. B'hekk huwa stmat li l-FEIS b'mod ġenerali jilħaq effett multiplikatur ta' 1:15 f'investiment reali. It-tali ingranaġġ ser jippermetti aktar minn €300 biljun ta' investiment addizzjonali li għandu jiġi mobilizzat matul il-perjodu ta' investiment ta' tliet snin. Governanza tal-fond Il-FEIS ser ikollu struttura ta' governanza fuq żewġ livelli: Bord ta' tmexxija li jistabbilixxi l-istrateġija ġenerali, il-politika tal-investiment u l-profil tar-riskju tal-fond. Biex ikun żgurat li l-bord ta' tmexxija jkun imparzjali u tiġi evitata l-influwenza politika fuq l-għażla tal-proġetti, il-membri tal-bord ser jiġu biss mill-Kummissjoni u l-BEI. L-għadd tagħhom ser jirrifletti d-daqs tal-kontribuzzjonijiet tal-istituzzjonijiet f'forma ta' flus kontanti jew garanziji. Il-bord ta' tmexxija ser jieħu d-deċiżjonijiet permezz ta' kunsens. Hu ser jikkonsulta regolarment lill-partijiet ikkonċernati. Kumitat indipendenti dwar l-investiment ser jagħżel il-proġetti li għandhom jirċievu l-appoġġ tal-FEIS. Dan ikollu responsabbiltà lejn il-bord ta' tmexxija, u ser ikun magħmul minn tmien esperti indipendenti u direttur maniġerjali. Id- direttur maniġerjali ser ikun responsabbli mill-ġestjoni ta' kuljum tal-FEIS u t-tħejjija u t-tmexxija tal-laqgħat tal-kumitat tal-investiment. Il-kumitat ser jieħu d-deċiżjonijiet b'maġġoranza sempliċi. Kwalunkwe proġett appoġġat mill-FEIS ser jirrikjedi approvazzjoni mill-BEI. Kontribuzzjonijiet għall-Fond L-Istati Membri jistgħu jikkontribwixxu għall-FEIS b'garanziji u flus kontanti, filwaqt li partijiet terzi jistgħu jikkontribwixxu bi flus kontanti. Madankollu, il-kontribuzzjonijiet ma jimplikaw l-ebda influwenza fuq il-governanza tal-fond. Partijiet terzi, inklużi l-banek promozzjonali nazzjonali tal-istati membri, ser ikunu jistgħu jikkofinanzjaw proġetti flimkien mal-FEIS, fuq bażi ta' proġetti individwali jew permezz ta' pjattaformi ta' investiment. Identifikazzjoni ta' proġetti ġodda Ir-regolament ser jistabbilixxi wkoll " ċentru Ewropew ta' konsulenza għall-investiment " biex jipprovdi appoġġ konsultattiv għall-identifikazzjoni, it-tħejjija u l-iżvilupp ta' proġetti fl-UE kollha. Minbarra hekk huwa ser jistabbilixxi " portal ta' proġetti ta' investiment Ewropej " biex jittejjeb l-għarfien tal-investituri rigward proġetti eżistenti u futuri.